Det var etter en fest i august 2016 at hendelsen skjedde.

Fornærmede og den tiltalte mannen hadde festet sammen, før de og noen andre venner endte hjemme hos fornærmede, hvor de sovnet i samme seng. Morgenen etter våknet kvinnen i 20-årene av at mannens erigerte penis var inni henne. Det så da ut som at mannen sov.

Saken ble anmeldt til politiet og mannen ble avhørt samme dag.

Både i tekstmeldinger til fornærmede og i avhør med politiet, ga mannen utrykk for at han ikke kjente til at han hadde hatt samleie med kvinnen.

Erkjente straffskyld

I forbindelse med etterforskningen ble det gjort funn av DNA fra mannens sæd og han erkjente da samleiet.

I Salten tingrett sto mannen i 20-årene tiltalt for seksuell omgang med noen som var bevisstløs eller av andre grunner ute av stand til å motsette seg handlingen.

I retten erkjente han straffskyld og tok ansvar for det som hadde skjedd, men forklarte at han ikke husket noe av samleiet og mente han hadde handlet i søvne. Mannen fortalte også at han i forkant hadde drukket alkohol og at han som følge av dette, fikk black out.

Aktor la ned påstand om 2 år og 10 måneders fengsel, men retten frikjente mannen, skriver Avisa Nordland, som først omtalte saken.

Mener mannen var bevisstløs

Retten konkluderer i dommen med at mannen trolig var bevisstløs da han utførte samleiet.

Til politiet forklarte kvinnen at hun oppfattet at tiltalte sov da hun våknet av at mannen utførte samleie. Ifølge retten underbygger dette at mannen kan ha handlet i søvne.

Retten oppfatter både mannen og kvinnen som troverdige og at de ikke har prøvd å legge skjul på noe.

«Samlet sett finner retten at det er en slik tvil med hensyn til om tiltalte forsettelig har hatt seksuell omgang med noen som var bevisstløs eller av andre grunner var ute av stand til å motsette seg handlingen at han må frifinnes», heter det i dommen.

Anker dommen

Aktor har anket dommen.

Bistandsadvokat Kristin Fagerheim Hammervik sier kvinnen har hatt det tungt etter hendelsen.

– Det er selvsagt tungt å være fornærmet i en sak som dette. Fornærmede er likevel lettet over at premissene i dommen understøtter hennes egen forklaring om at hun er seksuelt krenket. Hun tar for øvrig til etterretning at dommen er anket og vi forbereder oss på vanlig måte.